
REFERAT

           Subsemnatul Dincă Florin-Ionuţ, viceprimar al orașului Boldești-Scăeni supun spre analiza si aprobarea Consiliului Local  Proiectul de Hotărâre privind  aderarea Unității Administrativ Teritoriale Boldeşti-Scăeni la Asociația de Dezvoltare Intercomunitară “ Investiții Teritoriale Integrate Ținutul Buzăului, Prahovei și al Vrancei” cu scopul îmbunătățirii calității vieții, implementarea și respectarea standardelor europene privind protecția mediului, dezvoltarea economică și eficientizarea capacității de atragere a fondurilor necesare finanțării investițiilor de portofoliu pentru dezvoltarea microregiunii administrativ-teritorială determinată de asociație.  
         In conformitate cu art.35 alin (1) din Legea nr. 273/2006 privind finanțele publice , cu modificările si completările ulterioare , autoritățile publice pot aproba colaborarea sau asocierea pentru realizarea unor lucrări si servicii publice. 
         In conformitate cu prevederile art. 89 alin. (8) din OUG nr.57/2019 privind Codul Administrativ, cu modificările si completările ulterioare ,, Unităţile administrativ-teritoriale pot încheia între ele acorduri şi pot participa, inclusiv prin alocare de fonduri, la iniţierea şi la realizarea unor programe de dezvoltare zonală sau regională, în baza hotărârilor adoptate de autorităţile deliberative de la nivelul acestora, în condiţiile legii.  

         Prin adresa nr. 15298/06.07.2021 Consiliul Județean ne informează cu privire la adoptarea Hotărârii nr.132/30.06.2021 cu modificările și completările ulterioare, privind aprobarea constituirii Asociației de dezvoltare intercomunitară “ Investiții Teritoriale Integrate Ținutul Buzăului, Prahovei și al Vrancei”.

Dintre obiectivele asociației, care prin îndeplinirea lor vor duce la realizarea scopului menționat anterior, amintesc cu titlu explicativ:

· Coordonarea diferitelor intervenții care se vor finanța prin intermediul
mecanismului ITI Ținutului Buzăului, Prahovei și Vrancei;
· Dezvoltarea durabilă a zonei determinate ca Ținutul Buzăului, Prahovei și
al Vrancei și a tuturor unităților administrativ- teritoriale care compun Asociația;
· Asigurarea dezvoltării economice și sociale a Ținutului Buzăului, Prahovei
și Vrancei;
· Inițierea, promovarea și derularea unor proiecte comune de dezvoltare
integrate a zonei și de atenuare a discrepanțelor de dezvoltare între localități;
· Susținerea accesării a diverselor surse de finanțare internațională, respectiv
a fondurilor nerambursabile, în cadrul cărora administrațiile publice locale sunt eligibile ca și solicitanți ai finanțărilor nerambursabile;
· Îmbunatațirea și dezvoltarea infrastructurii de transport a unităților
administrativ-teritoriale care compun Asociația și complementar interjudețean;
· Dezvoltarea, modernizarea și îmbunătățirea serviciilor publice, a
infrastructurii de sănătate, a infrastructurii educaționale, reabilitarea clădirilor de patrimoniu;
· Dezvoltarea turismului;
· Dezvoltarea resurselor umane, creșterea ratei de ocupare și combaterea
excluziunii sociale și a dezechilibrelor sociale;
· Atragerea unui număr cât mai mare de investiții private în vederea
dezvoltării durabile a zonei și a unităților administrativ-teritoriale;
· Coordonarea si acordarea de sprijin asociaților și beneficiarilor în vederea
implementării Strategiei de Dezvoltare, Planului de acțiune din cadrul SIDD TBPV într-o concepție unitară și corelată cu programele de dezvoltare economico-socială a localităților, de amenajare a teritoriului, urbanism și mediu.

Conform Art.6 din Statutul Asociației de dezvoltare intercomunitară “ Investiții Teritoriale Integrate Ținutul Buzăului, Prahovei și al Vrancei” 
· alin (1)” Patrimoniul Asociației este compus din bunurile și resursele
proprii, necesare acoperirii cheltuielilor de organizare și funcționare și desfășurării activităților proprii, pe de o parte, și din dreptul de folosință gratuită asupra unor bunuri din domeniul public sau privat al asociaților, acordat sau ce va fi acordat Asociației de către asociați, pe de altă parte;”
· alin (2) “ Patrimoniul inițial al Asociației este de 229.000,00 lei, constituit
din contribuția în numerar a asociaților”, iar aportul Unitatii Administrativ Teritoriale  Oraşul Boldeşti-Scăeni la patrimoniul Asociației este de 10.000,00 lei.
             Față de cele mai sus menționate , propun: 

- aprobarea aderării Unității Administrativ Teritoriale  Oraşul Boldeşti-Scăeni la Asociatia de Dezvoltare Intercomunitara “ Investiții Teritoriale Integrate Ținutul Buzăului, Prahovei și al Vrancei”
- mandatarea primarului oraşului să semneze acordul.
În speranţa aprobării, vă mulţumesc anticipat!
                          VICEPRIMAR,

DINCĂ FLORIN-IONUŢ
Consiliului local al oraşului Boldeşti-Scăeni

